
PËR HAPJEN E PROGRAMEVE TË STUDIMIT, TË CIKLIT TË TRETË, “MASTER I NIVELIT TË DYTË”, NË INSTITUTIN E STUDIMEVE EUROPIANE NË UNIVERSITETIN E TIRANËS DHE PËR MIRATIMIN E KUOTAVE TË PRANIMIT E TË TARIFËS SË SHKOLLIMIT NË KËTO PROGRAME
 
Në mbështetje të nenit 100 të Kushtetutës dhe të neneve 26, 34, 42 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
 
1. Hapjen e programeve të studimit, të ciklit të tretë, “Master i nivelit të dytë”, në Institutin e Studimeve Europiane të Universitetit të Tiranës, në:
a) Legjislacion dhe institucionet europiane;
b) Politika dhe qeverisja në Europë;
c) Diplomacia dhe marrëdhëniet ndërkombëtare të Bashkimit Europian (BE).
Në përfundim të këtyre programeve të studimit lëshohet diplomë “Master i nivelit të dytë” (MND) në fushën e arsimimit të kryer.
2. Programet e studimit “Master i nivelit të dytë” realizohen me 60 kredite dhe kohëzgjatja normale e tyre është një vit.
3. Programet e studimit  “Master i nivelit të dytë” e fillojnë veprimtarinë mësimore në vitin akademik 2009-2010.
4. Kuotat e pranimit në këto programe studimi, në vitin akademik 2009-2010, janë si më poshtë vijon:

a) Legjislacion dhe institucionet europiane               		30 kuota;
b) Politika dhe qeverisja në Europë                          		30 kuota;
c) Diplomacia dhe marrëdhëniet ndërkombëtare
 të Bashkimit Europian.                                         		30 kuota.
5. Nga kuotat e mësipërme të çdo programi studimi, 9 kuota janë për studentët nga trojet shqiptare jashtë kufijve të Republikës së Shqipërisë dhe administrohen nga Ministria e Arsimit dhe Shkencës, sipas kërkesave të institucioneve zyrtare të këtyre trojeve.
6. Tarifa e shkollimit, për studentët e regjistruar në këto programe studimi, në vitin akademik 2009-2010, është 100 000 (njëqind mijë) lekë.
7. Studenti i nënshtrohet vetëm një tarife shkollimi, e cila likuidohet me këste të caktuara nga instituti përkatës.
8. Studentët shqiptarë, që kanë kryer me rezultate të shkëlqyera ciklin paraardhës të studimeve, nuk e paguajnë tarifën e shkollimit.
9. Efektet financiare, që rrjedhin nga zbatimi i këtij vendimi, të përballohen nga buxheti i miratuar për Universitetin e Tiranës.
10. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

